પાંડવો કુતી અને દ્રૌપદી સાથે ફરીથી હસ્તિનાપુર આવવાના છે એ સમાચારે ભગિની ગાંધારી ‘તેમને શું મોઢુ બતાવશે’ એ વાતે અસહજ હતી. લાક્ષાગૃહ પછી પ્રથમ વખત હસ્તિનાપુર આવી રહેલ આ ટોળકીને લઈને વત્સ દુર્યોધન, જીજાશ્રી અને અન્ય ૯૯ ભાણેજો અતિશય ડિસ્ટર્બ થઈ ગયા, કર્ણે કહ્યું કે હસ્તિનાપુરના દરવાજા પહેલા જ તેમને રોકવા એ બાણવર્ષા કરી બધાંયને વીંધી નાખશે પણ દ્રૌપદી સ્વયંવરની યાદ આપી એટલે શૂન્યમનસ્ક થઈ ગયો. તો પિતામહ ભીષ્મ, દ્રોણાચાર્ય, કૃપાચાર્ય અને વિદુર ખૂબ ખુશ દેખાતા હતા. પાંડવ આગમનને હજી એક અઠવાડીયાની વાર હતી પણ પાંડવોના ફોટા સાથે વેલકમ કુલવધુના હોર્ડિંગ્સ લાગવા માંડ્યા, રસ્તામાં પડેલા ભૂવાઓને પેચ કરીને લેવલ કરાયા, રસ્તાની બંને તરફ પેસ્ટીસાઈડ્સ છંટાઈ અને કચરો સાફ કરાવાયો. અતિઉત્સાહમાં પિતામહ ભીષ્મે જીજાશ્રીને લોકોના મનની નિર્મળતા અને તનની સ્વસ્થતા માટે યોગા દિવસ ઉજવવાનો પ્રસ્તાવ આપ્યો. લાક્ષાગૃહની નિષ્ફળતાથી શરમમાં ડૂબેલા જીજાશ્રીએ કોઈ પણ બહાને પાંડવોની સામે આંખ ઉંચી કરવા મળે એ માટે તરત જ હકાર ભણી દીધો અને આમ પાંડવોના હસ્તિનાપુરમાં આગમનનો દિવસ યોગ દિવસ તરીકે ઉજવાશે એમ નક્કી થયું. રાજગુરુ આ બાબત માટે યોગ્ય ટેલગાઈન આપી ન શક્યા પણ રાજનટી કામુક્તા બર્માએ ટેગલાઈન સૂચવી, ‘યોગા સે હી હોગા’ જે પિતાજી દ્વારા સ્વીકૃત કરાઈ. દ્રુપદ નરેશ, શલ્ય નરેશ અને મદ્ર નરેશે પણ પોતપોતાના રાજ્યોમાં યોગ દિવસ ઉજવવાનું નક્કી કર્યું. ચારે તરફ યોગા યોગા થઈ રહ્યું, આમ યોગના સ્પેલીંગમાં (પ્રધાનમંડળમાં સાઈલન્ટ રહેલા એસ.એમ.એસની જેમ) સાઈલન્ટ રહેલા ‘એ’ ને પણ અવાજ મળ્યો. ત્યાં યવનોએ યોગા યવન વિરોધી છે એમ કહીને યોગા દિવસની સામે પ્રદર્શનો અને નારેબાજી શરૂ કરી દીધા. પ્રદર્શન કરી રહેલા કેટલાક યવનોને ચટ્ટાઈનો અને યોગા દરમ્યાન પહેરવાના વસ્ત્રોનો કોન્ટ્રાક્ટ આપવાની તૈયારી દેખાડી એટલે એ પ્રદર્શન પડી ભાંગ્યુ.